Kolmen Ristin kirkko

Kolmen Ristin kirkko, josta käytetään myös nimeä Vuoksenniskan kirkko, on Alvar Aallon suunnittelema kirkko Imatralla Etelä-Karjalassa. Se on Suomen uudemman kirkkoarkkitehtuurin keskeisiä rakennuksia ja kuuluu Alvar Aallon kansainvälisesti arvostetuimpaan tuotantoon. Kirkko rakennettiin valkoiseksi rapatusta tiilestä 1957–1958 ja vihittiin käyttöön 28. syyskuuta 1958 . Urakoitsijana toimi paikallinen rakennusliike Isola. 

Kirkkosali koostuu kolmesta, siirrettävin väliseinin erillisiä tapahtumia varten omiksi tiloikseen erotettavasta osasta, joissa on kussakin oma sisäänkäynti. Sisäänkäyntejä on yhteensä viisi. Kaikkien tilojen ollessa käytössä kirkkosalissa on noin 800 istumapaikkaa. Akustiikkaa ja valaistusta on tehostettu pohjakaavan epäsymmetrisyydellä.

Kirkossa ei ole alttaritaulua, vaan sen tilalla on kolme valkoista puuristiä. Ristien ja ikkunoiden paikat on suunniteltu siten, että jumalanpalveluksen aikana ristien varjot lankeavat seinälle. Kirkon ikkunat ovat muutenkin erikoiset: kirkossa on 103 ikkunaa, joista vain kaksi on samanmuotoisia.

Kirkon kellotorni on hoikahko. Sen kolme kello ovat vuodelta 1958. Kellotorni on 34 metriä korkea ja kuvaa alas ammuttua vasamaa. Kellotornin valu oli Suomen ensimmäisiä liukuvalutekniikalla tehtyjä betonivalutöitä. Nykyiset urut valmisti Urkurakentamo Veikko Virtanen 1990 ja niissä on kolme sormiota ja 33+1 äänikertaa. Aiemmin kirkossa oli Kangasalan urkutehtaan vuonna 1959 valmistamat, 22-äänikertaiset urut.

Peruskorjaus
Kirkko on ollut suljettuna kosteusvaurioiden aiheuttaman terveyshaittojen riskin takia 1.11.2020 alkaen. Vuonna 2021 arvioitiin kirkon tarvitsevan arviolta 1,5–2 miljoonan euron ja viereisen pappilan noin miljoonan euron peruskorjauksen, mutta rahoitusta on vaikea löytää. Kaikki korjaussuunnitelmat tulee hyväksyä Museovirastossa ja Alvar Aalto -säätiössä. Korjauksen rahoituksen keräämiseksi on helmikuussa 2022 perustettu Pro Kolmen ristin kirkko Imatra -yhdistys. Joulukuuhun 2022 mennessä rahaa oli kertynyt tuhat euroa.Tanja Hannus, Helena Korpela, Alvar Aallon suunnittelema kirkko on arkkitehtuurin helmi, jota ei voi käyttää, Yle.fi, uutiset 27.12.2022, viitattu 27.12.2022

Korjauksen ensimmäinen vaihe eli ulkopuolen kunnostus on lokakuussa 2024 lähes valmis. Kunnostettu on ikkunat ja ovet, julkisivu kalkittu ja torni maalattu. Kuparikatto valmistuu syksyn aikana. Korjausten aikana paljastui rakennusvirheitä, jotka ovat aiheuttaneet vahinkoa: tuuletus niin ullakolla kuin holvin alla oli jätetty huolehtimatta. Toisen vaiheen eli sisätilojen korjauksen rahoitus on auki.Ville Toijonen, Maailmaluokan nähtävyyden alta paljastui karu todellisuus: ”Tehty vähän miten sattuu”, sanoo projektipäällikkö, Yle.fi, uutiset 5.10.2024, viitattu 5.10.2024

Kuvagalleria

Lähteet

Aiheesta muualla

 Kolmen Ristin kirkko  Imatran seurakunta


Luokka:Imatran kirkkorakennukset
Luokka:Suomen kivikirkot
Luokka:Alvar Aallon suunnittelemat rakennukset
Luokka:Valtakunnallisesti merkittävät rakennetut kulttuuriympäristöt Suomessa